Zipna

Zipna (dar Zipanu, Zipa, Zipnu, Zipunu, Sipna) – antraeilė moteriškoji dievybė etruskų mitologijoje; siejama su deive Turan, priskiriama jos ratui.Giuliano Bonfante, Larissa Bonfante. The Etruscan Language: An Introduction, Revised Editon, Manchester University Press, 2002, p. 211.

Aptikta šią dievybę vaizduojančių etruskų veidrodžių. Ant jų Zipna neretai vaizduojama drauge su Thalna. Puošimo scenose Zipna paprastai atlieka kirpėjos vaidmenį. Kai kada vaizduojama su sparnais, pvz., ant veidrodžio, kur drauge pavaizduoti Turan, Atunis bei Tusna. Didžiuliai sparnai iškyla viršum deivės galvos, jos kairėje rankoje – didelis alebastro indas, o dešinėje – lazdelė, skirta patepti kvepalais. Kaip ir Turan, Zipna vilki įmantrų chitoną, gausiai pasidabinusi papuošalais.Julia C. Fischer. More Than Mere Playthings: The Minor Arts of Italy, Cambridge Scholars Publishing, 2016, p. 24.

Ant veidrodžio, datuojamo apytikriai 300 m. pr. m. e., Zipna pavaizduota sėdinti į kairę nuo apsikabinusių Achvizr ir Alpan. Ji žvelgia į veidrodį, kurį laiko kairėje rankoje. Į dešinę nuo Achvizr ir Alpan sėdi Thanr, deivės dešinė ranka pakelta, ant jos tupi nedidelis paukštis. IV a. pr. m. e. datuojamame veidrodyje Zipna vaizduojama sėdinti į dešinę nuo Thanr ir Alpan, kurios apsikabinusios ir bučiuojasi. Čia Zipna taip pat pavaizduota žvelgianti į veidrodį (šis veiksmas siejamas su pranašavimu), jį laiko dešinėje rankoje. Kairėje pusėje pavaizduota sėdinti Thalna, jos rankoje kiaušinis.Nancy Thomson de Grummond. Etruscan Myth, Sacred History, and Legend. Philadelphia, PA: University of Pennsylvania Museum of Archaeology and Anthropology, 2006, p. 163–164. Ant kito veidrodžio vaizduojama, kaip rengiama Malavisch. Zipna ant jos galvos riša raištį, o gražiai apsirengusi jauna moteris, vardu Munthuch, prilaiko Malavisch galvą.Nancy Thomson de Grummond. A Guide to Etruscan Mirrors, Archaeological News, 1982, p. 118–119.

 Šaltiniai 

Kategorija:Etruskų dievai